Flemming Hansen (KF), 2004-12-02:
Forslagsstillerne ønsker at pålægge regeringen at fremsætte et forslag til ændring af havneloven.
Socialdemokratiet ønsker således at give alle kommunale selvstyrehavne og helt eller delvis kommunalt ejede aktieselskabshavne mulighed for at udføre så vel skibsrelaterede hjælpetjenester – for at alle skal forstå, hvad det er, vil det sige bugsering, lodstjeneste og trosseføring – som havnerelaterede operatørvirksomheder, dvs. terminaloperatørvirksomheder, stevedoring og lagervirksomhed.
Regeringen finder det naturligt, at der til stadighed er fokus på, at erhvervshavnene skal have de bedst mulige rammer.
Det er centralt for at sikre deres fortsatte udvikling, og det er nødvendigt.
Særlig opmærksomhed er rettet mod, at rammevilkårene for transporterhvervene får særlig betydning i den globale udvikling med en stigende international arbejdsdeling.
Den nuværende havnelov er bygget op omkring den grundlæggende betragtning, at havnenes hovedopgave er at anlægge og drive infrastruktur.
Denne betragtning er bl.a. baseret på, at man har villet sikre en fornuftig arbejdsdeling mellem offentlige og private aktører i havnetjenesten.
Der er så en række havne, der ved vedtagelsen af den nuværende havnelov i 1999 fik lov til at fortsætte med at udføre skibsrelaterede hjælpetjenester som bugsering og slæbebådsvirksomhed.
Det skyldtes, at man ikke mente, at man kunne fratage disse havne en ret, de har haft uimodsagt i mange, mange år.
Forslagsstillerne ønsker en generel ophævelse af de nuværende begrænsninger på, hvilke opgaver havnene må udføre.
Som jeg tidligere har redegjort for, mener jeg ikke, at det kan ske uden videre, men at det tværtimod bør overvejes meget, meget nøje.
Særligt skal det sikres, at der ikke påføres private operatører en ubillig konkurrence fra offentligt støttede virksomheder.
Derfor kan regeringen ej heller tilslutte sig Socialdemokratiets beslutningsforslag i den foreliggende form.
Jeg mener, at forslaget er for vidtgående.
Det betyder dog ikke, at regeringen er fuldstændig afvisende over for at ændre på de nuværende funktionsbegrænsninger i havneloven.
Der kan være tilfælde, hvor det er fornuftigt at give havnene lov til at forsøge sig med skibsrelaterede hjælpetjenester.
Jeg har i forvejen en begrænset adgang til at give en dispensation til havnene til at udføre havnerelateret operatørvirksomhed som f.eks. stevedoring og lagervirksomhed, og det har jeg faktisk gjort i et enkelt tilfælde.
Den ordning vil indeholde en meget begrænset adgang til, at jeg også kan give dispensation til en kommunal selvstyrehavn eller kommunal aktieselskabshavn, der ønsker at udføre skibsrelaterede hjælpetjenester.
Jeg forestiller mig, at forsøgsordningen tænkes alene at omfatte et begrænset antal større havne, der i de sidste 3 år har haft en årlig godsomsætning på mindst 3 mio. t gods.
En dispensation vil f.eks. kunne blive givet, når havnen er i stand til at dokumentere, at en skibsrelateret hjælpetjeneste ikke fungerer tilfredsstillende i privat regi.
Derudover kunne et vilkår for dispensationen være, at aktiviteten skal udskilles fra den øvrige havnedrift og udføres i et skattepligtigt selskab, der i givet fald kan omfatte fælles ejerskab og drift med private aktører.
Da der vil blive tale om en forsøgsordning, vil jeg lægge vægt på, at ordningen evalueres med henblik på, at erfaringer fra ordningen kan indgå i regeringens fortsatte arbejde med at skabe gode vilkår for havnene og den intermodale godstrafik.